1. stig–Deiggið Sker smørið í smáar terningar. Blanda mjøl, florsukur og salt saman og elt tað síðani saman við smørinum. Hetta skal helst gerast skjótt, soleiðis at smørið ikki blívur heitt. Píska eggið væl, áðrenn tú eltir tað í smør- og mjølblandingina. Balla deiggið í silvurpappír og lat tað liggja í køliskápinum í 1 tíma. 2. stig–Botnurin Set ovnin á 175°. Tak deiggið úr køliskápinum. Brúka helvtina av deigginum til botnin. Um tað er torført at rulla deiggið út, legg tað so ímillum tveir plastposar og rulla tað til ein sirkul. Smyr tertuformin við einum veti av feitti. Legg deiggið í formin, prika í deiggið við gaffili og set at baka í ovninum í 10 minuttir. Legg restina av deigginum aftur í køliskápið. 3. stig–Fyllan Flys súreplini og sker tey í tunnar bátar. Sker ella blenda mandlurnar smátt og blanda tær saman við sukri og kaneli. Tak tertubotnin úr ovninum og legg súreplini omaná. Rív marsipanið útyvir súreplini og enda við sukurblandingini. 4. stig–Lokið Rulla restina av deigginum út. Brúka sama arbeiðshátt sum við botninum. Brúka ein hjartaform til at skapa hjørtuni, og legg tey síðani oman yvir súreplini. Byrja uttast og arbeið teg inneftir. Smyr egg á lokið, áðrenn tú setur tertuna í aftur ovnin í 30 minuttir á 175°. Prei Flógva kærleikstertan skal borðreiðast við súrróma–himmalskt! Um Vígdis Vígdis er 28 ára gomul og býr í løtuni í Aarhus, har hon lesur sálarfrøði. Við síðuna av lesnaðinum hevur hon bloggin SukurSøtt, ið er á tremur við kreativum hugskotum og leskiligum uppskriftum.